open-index/open-wikipedia-markdown huggingface dataset:
Новоселиця (Перечинскый район)

**Новоселиця** — село в Перечинском районѣ Закарпатской области Украины.

## Днешность села
Село оддалене 17 км од Перечина: по дорозѣ H13 перейдеме 11.5 км поза центер Дубриничох, а пак, минувши желѣзничну рампу, скрятаме налѣво на незначену асфалтку и идеме еще 5.5 км. Через село тече поток Каменичка, приток рѣкы Уг. Село умѣстнене под словацков границев, на другой сторонѣ котрой лежить валал Иновець (*слов.* Inovce). Од центра села до желѣзничной штации Дубриничѣ — 7 км. В селѣ фунгуе лыжарскый вытяг. Найвысша точка над селом — Попрѣчный Верх (1024 м), находить ся на словацкой граници. Новоселиця занимать площу 22,63 км². Обывательство подля списованя-2001 чинить 492 особы. Поштовый индекс — 89211. Телефонный код — 3145. Адрес сельской рады: 89211, Закарпатська обл., Перечинський р-н, с. Новоселиця, 27.

## История
В писемных жерелах село упоминать ся року 1631, тогды называло ся Нова Камяниця. Створене на валашском правѣ: урбарь под тым роком пише, же шолтисами были Палита Микула и Зелен Михайло. 

Року 1752 в селѣ грекокатолицка громада выставила муровану церковь Вознесѣня.

Року 1910 в селѣ были 534 обывателѣ, з того Мадяре — 10, Нѣмцѣ — 34, Русины — 488, иншы — 2. Подля вѣры: римокатолици — 14, грекокатолици — 486, израелиты — 34. До Трианона село административно належало ку Перечинскому округу (Perecsenyi járás) жупы Унг (Ung vármegye).

Року 1930 в селѣ было 539 жителей, з них Русинов — 512, Евреев — 25, Чехов и Словаков — 1, иншых — 1. Грекокатоликов — 512. Была двоклассна руська школа. 

Року 1969 в селѣ жило 544 людей. Была розмѣщена бригада колгоспу «31 рочницѣ Жовтня». Бригада мала 200 голов молодняка маргы и 750 овець. Овчарство было высокопродуктивне: приплод чинив 110 ягнят на 100 овцематок, настрыг вовны — 2.6 кг на овцю. В урочищу Босаковому быв карьер, де добывали высокоякостный вапняник. В Новоселици — зачаточна школа, клуб, библиотека.

27. октобра 1944 село было выслободжене од фашистов.

## Вызначны родаци
* Иван Чургович (1791—1862) — педагог, священник, културно-просветителный и церковный администратор, доктор богословия.

## Жерела
* A történelmi Magyarország atlasza és adattára 1914  
*  
* Достал Я. Підкарпатська Русь. (Закарпаття періоду Чехословацької республіки 1919–1938). Ужгород, 2014. 
* Тронько П. и др. (ред.). Історія міст і сіл Української РСР. Том 7. Закарпатська область. Київ, 1969. С. 473.

## Одказы
* Достал Я. Підкарпатська Русь (Закарпаття періоду Чехословацької республіки: 1919-1938) pdf http://www.twirpx.com/file/1775048/
* Мапа высот в околици https://mapy.cz/zimni?x=22.4104213&y=48.7658769&z=13&source=coor&id=22.416944444444443%2C48.79277777777778

## Референции

Катеґорія:Села Україны
Катеґорія:Населены пункты Украины
Катеґорія:Населены пункты Закарпатской области
Новоселиця

Новоселицями называли тоты части локалиты, котры ся основали на околици або в оддалѣню од старой осады. Не кажда новоселиця ставала ся окремов локалитов, векшина з такых новоселиць была з часом загорнута до основной локалиты. Але дакотры стали ся окремыма локалитами и мають назву **Новоселиця** або ей варианты. Такыма суть тоты:
* Новоселиця (Виноградовскый район)
* Новоселиця (окрес Снина)
* Новоселиця (Межгорскый район)
* Новоселиця (Мукачовскый район)
* Новоселиця (Перечинскый район)
* Новоселиця (Тячовскый район)

Катеґорія:Чеперушкы
Петро Скунць

**Петро Скунць** (*20. май 1942, Воловое (Ökörmező), Мадярщина — †30. апрѣль 2007, Ужгород) — вызначный украинскый поет.

## Биография
Середню освѣту достав року 1958 в родном Воловом (днесь Межгорье, в котром в тоты тяжкы повоенны рокы настали великы перемѣны. В Ужгородѣ отворила ся универзита и межи первыма факултами, котры зачали фунговати уже року 1945 была филологична. Тоту собѣ выбрав и року 1963 став ся молодым дипломованым филологом. О роботу в тых роках не было тяжко и зостав в областном центрѣ, на новинарской роботѣ в областной молодежной новинцѣ. Уже яко 19-рочный опубликовав свою перву поетичну зберьку *Сонце в росі*, яка была барз похвално прията, и отворила му прекрасну перспективу: зостав приятый до Сполку писателей Совѣтского Союза, де быв наймолодшым зо вшиткого членства.  Робив яко редактор Закарпатского областного выдавательства. Быв членом коммунистичной партии. Року 1971 вшак трафив до немилости од партийного водства за то, же пробовав одхылити ся од "генералной линии", ци же тренда, котрый быв пожадованый од каждого новинаря, поета и писателя, котры в тот час мали быти "инженерами людскых душ", перебравши тоту роль од утлуменой Церкви. Его зберька *Розп'яття (1971)* была конфишкована, и цѣлый наклад быв знищеный. Обновив свою активность и публикации аж року 1979.  В послѣдны рокы перед заником Совѣтского Союза активно ся ангажовав у Народном Руху. Умер в Ужгородѣ и погребеный на цинтерю Калвария.

## Творы

* Зберькы поезий:
** «Сонце в росі» (1961);
** «Верховинська пісня» (1962);
** «Полюси землі» (1964);
** «Погляд» («Розп'яття») (1967);
** «Всесвіт, гори і я» (1970);
** «Розрив-трава» (1979);
** «Сейсмічна зона» (1983);
** «Над моей непогодой» (1989);
** «Спитай себе» (1992);
** «Коли я був на світі Травнем» (2000);
** «Один» (2000).
* Поема «На границі епох» (1968).
* Твори. Книга 1 (2007)
* Твори. Книга 2 (2008)
* Твори. Книга 3 (2009)
* Твори. Книга 4 (2011)

## Одзнакы
* 1986 — премия А. Малышка.
* 1997 — Шевченковска премия за зберьку поезий «Спитай себе».
* 1999 — областна премия Ф. Потушняка.
* 2006 — орден За заслуги III ст.
* Почестный горожанин Межгорья и Ужгорода.
* Областна комсомолска премия Д. Вакарова.

## Жерела

* Поети Радянської України.&nbsp;— К., 1981.&nbsp;— С. 248.
* Шевченківські лауреати. 1962–2001: Енциклопедичний довідник.&nbsp;— К., 2001.&nbsp;— С. 494–495.
* Тарас Салига. Всесвіт, гори і він. Петро Скунць.  — Ужгород: Ґражда, 2007.&nbsp;— 120 с..

## Референции

Катеґорія:Украинскы поеты
Іван Котляревскый

**Іван Петровіч Котляревскый** (укр. Іван Петрович Котляревський; *9. септембер 1769, Полтава – †10. новембер 1838, Полтава) — українскый писатель, политичный активиста.

## Творба
Пьесы и драматичны поемы:
*Енеїда (1798).
* Москаль-чарівник (1819).
* Наталка Полтавка (1819).
* Кантата
* Ода Сафо

## Одказы
*Твори

Катеґорія:Украинскы писателе
Закарпатска трилогия

**Закарпатска трилогия** е сполочна назва про роман *Никола Шугай, розбойник*, повѣданя *Голет в долинѣ*  и репортажѣ *Горы и столѣтя*, што суть зобраны в едной книзѣ догромады. Их споюе едность мѣста — бывша Подкарпатска Русь. Кажда з тых книг представлять тыж вершину Олбрахтовой творбы в дотычных жанрах — вершину майстерства романового, повѣданьевого и репортажного. Подкарпатска Русь, котру автор навщѣвляв регуларно од юна 1931 до септембра 1936, внесла в его творчость новый дых. О Подкарпатской Руси на Чехах в тых часах мало што знали, про Чеха была то екзотична краина. 

Роман *[[Никола Шугай]], розбойник* (1933) добрѣ познатый читателям и на Украинѣ, де опубликованый в товмачѣню. Росповѣдать романтичный мит о розбойникови, свого рода карпатском Робин Гудови, котрый "од богатых брав, а худобным роздавав". Тот роман быв веце раз  драматизованый, покладеный на музыку и нафилмованый. 

*Голет в долинѣ* (1937) складать ся з трех повѣдань: *Чудо з Юлчов*, *Пригода в миквѣ*, *О смутных очах Ганы Караджичовой*, котры описують живот Жидов в малом селѣ Поляна, затраченом десь в глухом закутѣ Карпатскых гор. Слово golet (або galut, по гебрейскы: גלות) означать в гебрейчинѣ выгнанство. Миква — то жидовска ритуална купель. Повѣданя характеризуе тонкый гумор и симпатия автора ку своим персонажам. Тоты повѣдкы стали ся основов филма (1995).
Една повѣдка вышла в товмачѣню по руськы.

Што ся тыче репортажной части *Горы и столѣтя* (1935), Олбрахт споминав о причинах, котры привели до ей написаня, в *Hovorech o knihách* (1938, č.5), в споминцѣ з ироничнов назвов *Як ми Масариково имя помогло написати три книгы*: 

  

  Зазначити треба, же ани в беллетристицѣ, ани в репортажах, сам Олбрахт нигда не говорить о Закарпатю, Закарпатской земли, все лем Подкарпатя, Подкарпатска земля, Подкарпатска Русь. Же тота назва так диаметрално перемѣнить ся, ани не здогадовав ся. Але по его смерти много воды утекло подкарпатскыма поточками и в часѣ выданя книгы иншы условия и погляды пановали як в Подкарпатю, так и в Празѣ.

Книга выдана во выдавательствѣ Свобода в Празѣ року 1972 накладом 11600 екз. Иллустровав книгу Йозеф Паукерт, редаговав и позадслово написав Рудолф Гавел. Властителька авторскых прав Иванка Олбрахтова.

## Жерела
* Ivan Olbracht. Zakarpatská trilogie. Svoboda. Praha, 1972.
* Иван Олбрахт. Смутні очі Анцї Караджічової. ПоліПрінт. Ужгород, 2001.

## Одказы
* Олбрахт на сайтѣ ''Русинська Веб-книга''

## Референції

Катеґорія:Чешска литература
Доналд Трамп

**Доналд Джон Трамп** (; 14. юна 1946, Ню Йорк, США) — 45. презідент Споєных штатів америцькы (з 20. януара 2017 по 20 януара 2021) і (ізбраный наново у 2024 році, вступив у чин презідента 20. януара 2025). І быв ізбраный 47. презідентом уд Републіканьскої партії. До ізбраня презідентом быв бізнісменом.

## Референції


Катеґорія:Политици США
Катеґорія:Презіденты США
Катеґорія:Політічны лідеры
Милан Шашик

**Милан Шашик**,  Milan Šášik, оф.  J. E. Mons. Milan Šášik CM, * 17. септембра 1952, Легота (окрес Нѣтра), Словакия – †14. юл, 2020, Ужгород, Украина — Епископ Мукачовскый Русинской Грекокатолицкой Церкви.

## Биография
Родив ся 17. септембра 1952 в Леготѣ Нѣтрянского края Словакии яко пятый сын в селянской фамилии Яна Шашика и Анны Бернатовой. Року 1960 родив ся им еще шестый сын. Року 1992 обое родичове умерли.

### Духовна выука
Под час наукы в мѣстной основной школѣ прияв перве причаща въедно зо своима верстниками коншколарами (1961). По тому активно навщѣвовав выуку катехизму и миништровав при богослужбах. По укончѣню середной школы (1971) штудовав на римокатолицкой Кирило-Методской факултѣ универзиты Коменского в Братиславѣ, котру абсолвовав року 1976. В часѣ наукы спознав ся зо семинаристами з Пряшовского края и зачав ся интересовати восточным обрядом, котрый штудовав за четыри семестры.

### Монашство и высвята

31. юла 1971 тайно вступив до Миссийной Конгрегации отцьох лазаристох, а 27. септембра 1973 прияв вѣчны обѣтованя. В Словакии в том часѣ Грекокатолицка Церковь была заказана, а до монашых чинов не было дозволене приятя нового членства. 6. юна 1976 в Братиславѣ быв высвяченый Владыком Трнавскым Юлиусом Габришом за священика.

## Пастырска служба
В далшом часѣ сповняв душпастырскы повинности, в зачатку яко каплан, а пак як парох. З дозволом Святой Столицѣ служив во двох обрядах: византийском (грекокатолицком) и латинском (римокатолицком).  Од року 1980 быв под дозором ШтБ (Штатной Безпекы) и была му заказована служба раз в Западной Словакии, а од року 1986 и во векшых парохиях Середной Словакии.

В роках 1990–1992 штудовав в Папском теологичном институтѣ Терезианум в Римѣ, де зыскав ступень магистра теологии. Од 5. октобра 1992 до 7. юла 1998 служив на Апостолской нунциатурѣ на Украинѣ. При той службѣ и заграничных мисиях придало му ся, же окрем материнской словенчины говорить по польскы, русскы, талианскы, украинскы, чешскы.  По службѣ на нунциатурѣ 9. октобра 1998 зостав од Святой Столицѣ вызнаменаный крестом Pro Ecclesia et Pontifice (За заслугы перед Церквов и Папов).
Пак служив на Словакии при Конгрегации отцьох лазаристох. Од августа 2000 посланый зась на Украину, де быв парохом в Перечинѣ, а тыж з двома помочниками служив про римокатоликох Ужанщины.

Дня 6. януара 2003 в Римѣ з рук папы Яна Павла ІІ. прияв высвяту на епископа.

12. новембра 2002 Святый Отець Ян Павел ІІ. прияв абдикацию Монс. Йоанна Семедия з поста епископа Мукачовского за вѣком (75 рокы) и выименовав на уряд Апостолского администратора ad nutum Sancte Sedis  (до рѣшѣня Святой Столицѣ) Мукачовской епархии византийского обряда Монс. Милана Шашика CM, дотогдышного пароха в Перечинѣ.

17. марца 2010 быв Владыка Милан повышеный папом Бенедиктом XVI. на рядного епископа Мукачовской грекокатолицкой епархии.

По веце як десять рокох епископского служѣня 14. юла 2020, приявши послѣднѣ святы тайны, закончив свой земный живот в ужгородской болници.

## Одказы

* Биография М. Шашика
* Биографии на GCatholic.org
* Владыка Милан на официалном сайтѣ Мукачовской епархии

Катеґорія:Русиньскы єпіскопы
Катеґорія:Грекокатолицкы епископы
Казинцбарцика

**Казинцбарцика** (мад. Kazincbarcika) — варош на сѣверо-востоку Мадярщины в жупѣ Боршод-Абов-Земплин (мад. Borsod-Abaúj-Zemplén), в долинѣ рѣкы Слана (мад. Sajó), едного з найвекшых притоков Тисы. Умѣстненый на серединѣ пути межи Мишколцом и словацков границев, примѣрно 20-20 км од них.
## История вароша
На мѣстѣ теперѣшного вароша стояли три села: 
*банске село Шайоказинц, записане в лѣтописах уж од року 1240 в дотычности з нападами Орды (30 км од того села в битвѣ войско краля Бейлы IV. на рѣцѣ Сланой 11. апрѣля 1241 было розбито монголскым войском хана Бату);
*село Барцика, де од 1920-х роков фунгуе електрарня на углю, долованом в  Шайоказинцу;
*село Беренте, котре было погылчене року 1954 в току розбудовы нового социалистичного вароша.
В року 1951 з оглядом на ествованя готовой енергетичной базы быв ударныма темпами выбудованый Боршодскый хемичный комбинат (днесь BorsodChem Rt.), довкола котрого выростав варош. Комбинат зачав фунговати року 1954 выробов азота и штучных гноив, од того року и Казинцбарцика достала статус вароша. 
## Днешность
В кризовых 1990-х роках робота комбината подупала, што негативно ся одбило на цѣлый варош. Року 1999 район Беренте ся оддѣлив и зась став ся окремов административнов единков. Комбинат зостав приватизованый и вышов з кризы, але число жителей Казинцбарцикы продовжать ся знижовати (року 1990 ту жило 36855 людей), што чинить серйозну проблему. Велика часть варощан находить роботу в сосѣдном Мишколцу. Активно розвивать ся дробный бизнес. Главну надѣю варошскы власти покладають на торговлю, число бовтов е около 600. Важну задачу видять в розвиваню транспортных линий, жебы притягнути потенциалны навщѣвителе з околиць и здалека. Казинцбарцика мать значный туристичный и готеловый потенциал, оглядом на то же доокола находять ся три природны хранены локалиты: Националны паркы Бюкк и Аггтелек и  Природный заказник Лазберц. Казинцбарцика входить в число вароши, комфортных про бицикльованя.

## Меншины вароша и околицѣ
O 3 км од вароша находить ся русинске село Мучонь, старшы жителѣ котрого говорять бачвансков русинчинов, а в сельской школѣ организована выука русинского языка и културы. В самом вароши жие фамилия покойного Мирона Жироша, русинского хроникаря.

Казинцбарцика мае двѣ меншиновы самоуправы: ромску и польску.

## Дружебны мѣста
Казинцбарцика мать дружбу з такыма мѣстами:
* Бургирхен-на-Алцу, Германия
* Димитровград, Болгария
*  Кнурув, Польща
*  Свидниця, Польща
* Ревуца, Словакия
* Сынниколау-Маре, Румыния
* Тячово, Украина
## Одказы
* Статистика жительства
* 

## Референции

Катеґорія:Населены пункты Мадярьска
Лопухов (чеперушка)

З назвов Лопухов суть тоты села:
* Лопухов (окрес Бардеёв Пряшовского края)
## См. тыж
* Лопухово (Тячевскый район Закарпатской области)

Катеґорія:Чеперушкы
Брустуры (Закарпатска область)

**Брусту́ры** (в 1946-2023 роках&nbsp;— **Лопухо́во**; *укр.* Лопухів, *мад.* Brusztura) — село в Тячовском районѣ Закарпатской области Украины. До року 1946 называло ся Брустуры, а тота назва позната аж доднесь, споминать ся и в народных спѣванках.
В року 2023 урядно село достало назад свою зачаточну назву Брустуры.

## Географична полога
Через село тече рѣчка Брустурянка, приток Тересвы.  Найблизше сосѣдне село, Усть-Чорна, де е желѣзнична штация, одстоить около 5 км. Горска возова дорога, доступна тыж про моторкы и тереновы авта, звязуе го через сѣдло Околе (1195 м) з селом Чорна Тиса Раховского района. До районного центра — 67 км.

## История села
Первый раз Брустуры споминають ся в лѣтописах по роком 1638.

Року 1910 в селѣ жили 1655 людей, з того Русинох — 1333, Нѣмцьох — 266, Мадярох — 54. Грекокатоликох — 1363, израелитох — 210, римокатоликох — 81.  До Трианона село административно належало ку жупѣ Мараморош. Од року 1914 в селѣ фунговала лѣсопилна фабрика.

Року 1930 в Брустурах было 2086 жителей, з них Русинох — 1632, Израелитох —290, Нѣмцьох — 63, Чехох и Словакох — 46, Мадярох — 18, чужоземных особ — 37. Грекокатолицка громада числила 1628 вѣрников. В селѣ была грекокатолицка деревяна церковь св. Михаила, высвячена  року 1799, котра простояла до року 1940.  В Брустурах была жандарска станиця, финансова (мытна) стража, лѣсна управа. Была русинска 5-классна и чешска 3-классна школа.

За «другых Мадярох» (1939–1944) выставлена  мурована церковь (1941). На другой сторонѣ Карпат польскы землѣ забрав Совѣтскый Союз, и многы молоды брустуряне нелегално перешли границю и трафили до ГУЛагу.

Брустуры были выслобожены Червенов Армадов 18. октобра 1944. В року 1946 село достало нову совѣтску назву. Грекокатолицка вѣра была заказана, а священникы, котры не хотѣли перейти на православие, были репрессованы. За рокы независимой Украины жителѣ села два раз пробовали добити ся наверненя старой назвы, але державна бюрократия захранила совѣтску назву доднесь. Року 1969 в селѣ была скотарска бригада (200 голов маргы и 1300 овець), лѣсопилна фабрика и фабрика на продукцию шлиперов, восямрочна украинска школа, породный дом, два фелчарскы пункты, пошта, торговый комбинат и 13 торговых точок, културный дом, двѣ библиотекы, дѣтска захоронка, кинозала.

## Днешность села
Днесь векшина валачан зоставать в православной вѣрѣ, выставлена нова красна православна церковь св. Йоанна Предтечи.  В селѣ фунгуе державне подприемство «Брустурянске лѣсо-ловецке господарство», котрое значить ся межи лѣпшыма в объеднаню «Закарпатлѣс», середня (12-рочна) школа и окрема зачаточна школа, яселькы-захоронка, медична приходня, културный дом, библиотека, пошта.  В новембрѣ 2016 зачала давати електрику мала електрарня на рѣцѣ Брустурянка (999 квт). 

## Жерела
* A történelmi Magyarország atlasza és adattára 1914. 
* Сирохман М. Церкви України. Закарпаття. — Львів. «Мс», 2000.
* Тронько П.Т. и др. Історія міст і сіл України. Закарпатська область. Київ, 1969.

## Референции

Катеґорія:Населены пункты Украины
Катеґорія:Села Україны
Катеґорія:Населены пункты Закарпатской области
Старина (водозбор)

**Старина** ( *Starina*) то найвекша засобарня на питну воду не лем на Словакии, але в цѣлой Середньой Европѣ. Находить ся на крайном востоку Словакии, на сѣверо-востоку окреса Снина.  

## Полога и околиця
Водозбор выбудованый на горном току рѣкы Цироха в горском пасмѣ Буковскы Верхы.
Территория доокола водозбора е храненов зонов и сучастьов природного парка Полонины.
В охранной зонѣ водного дѣла находить ся природна резервация Газдорань з плохов 17,3 га, выголошена року 1993 про охрану тепломилной лучной флоры.

## Параметры водозбора
Водозбор мать объем 59,80 миллионы куб. м. и плоху 125,81 км2, затоплены зостали катастралны 311,4 гектары.  Глубка воды коло перегороды е 50 м.  Выбудовав ся в роках 1983–1988 про застачаня питнов водов восточной части штату, главнѣ векшых мѣст Пряшово и Кошицѣ, довжка водовода до Кошиць — 130 км. Напущати ся водозбор зачав в року 1987.  

## Гуманитарны аспекты
Перед выставбов водозбора требало одселити седем  валалы, котры находили ся в зонѣ затоплѣня и в охранной зонѣ водозбора. Были то Дара, Острожниця, Руське, Смолник, Старина, Велька Поляна, Звала. При том свои домовства мусѣли зохабити 3500 людей. Обывателѣ достали у просѣку по 80–150 тыс. корун одшкодного за збуряны домовства и квартель в окресном мѣстѣ Снина, высше як 100 людей не были согласны з вышков одшкодного. Высельованя перебѣгало поступно в роках 1980–1986, послѣдне выселили село Руське. Веце людей не хотѣли ся выселити, але наконець быв лем еден припад примусового выселѣня, а то в селѣ Старина. В року 2004 достали выселенцѣ за символичну едну коруну будову в центрѣ Снины як одшкодне за збуряны културны домовы в заниклых селах.

## Смоть тыж
* Буковскы Верхы

## Одказы
* Туристична мапа околицѣ 
* Видео з истории одселѣня валала Старина 
* Выгнала их вода  (STV2)
* Lesopoľnohospodárske urbárske spoločenstvo Starina (слов.)
* Звуковый запис молитвы старинчан

## Референции

Катеґорія:Водны засобарнї на Словеньску
Катеґорія:Окрес Снина
Старина

**Старина** може быти:
* дашто старое, давное
* географична назва: 
***село* Старина (окрес Стара Любовня)
***заникле село* Старина (окрес Снина)
***водный резервуар* Старина (водозбор)
***приток рѣкы Попрад* Старина (поток)

Катеґорія:Чеперушкы
Старина (окрес Снина)

**Старина** (слов. Starina, мад. Cirókaófalu) было село на Словеньску в окресѣ Снина. В року 1980 село было евакуоване про выставбу водного дѣла Старина.

## З истории
Официална назва села была Старина над Цирохов прото, же ествуе еще едно село з назвов Старина. Село первый раз спомянуте в старых документах под назвов Ztarina роком 1557. В року 1910 подля списованя в селѣ было 758 жители, з того Русины — 674,  Мадяре — 29,  Нѣмцѣ — 27. Подля вѣры тогды было в селѣ грекокатоликов — 694, римокатоликов — 28, израелитов — 32.  Року 1775 в селѣ выставили млин и церковь в стилу барокко, котра простояла до року 1980. Главным занятьом валалчанов была робота в лѣсѣ и палѣня деревного угля. 

## Што зостало незатоплене
* Перенесеный цынтарь з Первой свѣтовой войны.
* Минералне жерело под Магуров. 
* Выглядка над гатьов водного дѣла Старина.

## Вызнамны родаци
* Юрко Колинчак (1898–1984), спѣванкарь, приповѣдкарь, збератель фолклора

## Жерела
* **Kropilák, Miroslav**, ed. Vlastivedný slovník obcí na SlovenskuI–III. VEDA, Bratislava, 1977.
*  

## Одказы
* Старина на сайтѣ iabsi.com (анг.)
* Старина в датабазѣ осад Словакии (мад.)
* Звуковый запис молитвы старинчан

## Референции

Катеґорія:Заниклы села Словеньска
Старина (поток)

**Старина** або **Старинскый поток** — поток в Старолюбовнянском окресѣ, протѣкаючый лем через едно село Старину. Поток на роздѣл од векшины словацкых водных токох несе свои воды до Балтицкого моря. 

## Выток и устя
Поток мать выток на сѣверных схылах верху Орловска Магура (830 м) в надморской вышцѣ 760 м. Протѣкать селом Старина, а понижей села во вышцѣ 433 м  вливать ся до рѣкы Попрад як ей лѣвый приток. Рѣка Попрад в том мѣстѣ е погранична, другый берег уж е польскый.

Поток мать довжку 4,3 км, а спад 327 м, циже выразно горскый характер.

## Жерела и одказы
* Околиця Старинского потока (мапа) 

## Референції

Катеґорія:Рікы подля алфавиту
Катеґорія:Рікы Словакии

Катеґорія:Окрес Стара Любовня
Катеґорія:Рікы Европы
Дара

**Дара** (слов. Dara) — заникле село в Словакии, в окресѣ Снина. Року 1980 Дара была евакуована про зачинавшу ся выставбу водной засобарнѣ Старина. Село не мало быти затоплене, але находило ся в охранной зонѣ засобарнѣ питной воды, де подля санитарных норем не могло быти жадне домовство. Зо вшиткых незатопленых евакуованых сел в околици якраз Дара находила ся найближе до водозбора и то на потоку Дара, котрый е едным з жерел, застачаючых водозбор.

Од заниклого села зостали: 
*мурована православна  церковця з року 1956, збудована в старорусском стилу на мѣстѣ бывшой деревяной з року 1746; 
*валалскый цынтарь;
*военскый цынтарь з Первой свѣтовой войны.

## Одказы
* Lesopoľnohospodárske urbárske spoločenstvo Starina (слов.)

Катеґорія:Заниклы села Словеньска
Смолник

**Смолник** може быти:
## Населеный пункт

### В [[Польско|Польщи]]
*село в повѣтѣ Бещады → Смолник (Бещадскый повіт)
*село в повѣтѣ Санок → Смолник (Саноцкый повіт)

### В [[Словеньско|Словакии]]
*село в окресѣ Гелниця → Смолник (окрес Гелниця)
*заникле село в окресѣ Снина → Смолник (окрес Снина)

## Рѣка, поток

### В [[Польско|Польщи]]

*лѣвый приток Дунайця → Смолник (приток Дунайця)
*правый приток Ославы → Смолник (приток Ославы)  

### В [[Словеньско|Словакии]]

*правый приток Гнилця → Смолник (приток Гнилця)
*правый приток Цирохы → Смолник (приток Цирохы)

Катеґорія:Чеперушкы
Смолник (приток Цирохы)

**Смолник** (слов. Smolník) — поток в сѣверозападной части Словакии, в окресѣ Снина. Смолник е правым притоком Цирохы, мать довжину 6,6 км.

## Выток
Выток мае в Буковскых верхах на юговосточном схылѣ верха Строп (Strop, 1011 м) в надморской вышцѣ 750 м.

## Притокы
* Правый приток з сѣверовосточного схыла Борсука (726 м).
* Лѣвый приток з югозападного схыла Шипковой (995 м).
* Лѣвы притокы з сѣверозападного схыла Солища (818 м) и з южного схыла Солища.

## Устя
Вливать ся до Цирохы на территории Народного парку Полонины недалеко од заниклого села Велька Поляна, в надморской вышцѣ 368 м.

## Протѣкать через села
* Заникле село Смолник (окрес Снина).

## Одказы
* Смолник, туристична мапа

Катеґорія:Рікы подля алфавиту
Катеґорія:Рікы Словакии
Катеґорія:Рікы Европы
Великы Поляны

**Великы Поляны** (слов. Veľká Poľana) — заникле село на Словакии в окресѣ Снина. Року 1981 было евакуоване з причины выставбы водного дѣла Старина. 

## Полога
Село находило ся в долинѣ рѣкы Цироха в надморской вышцѣ 395 м межи бывшыма селами Руське (472 м)  и Старина (335 м). Через бывше село веде  циклотраса *Карпатска магистрала* (Великый Березный — Снина — перелаз Руське сѣдло). 

## История
Перва документална упоминка односить ся на рок 1493. В часѣ Первой свѣтовой войны в околици точили ся тяжкы бои, по котрых ту зостали похованы около 1000 воякы, з того лем 210 австро-мадярскы суть познаты.  Церковь св. Михаила Архангела, розбита канонами, не была обновлена. Намѣсто того валалчане выставили нову (1926 –1932), помогали им финанчно штат и родаци з Америкы, а тыж сосѣдны села Смулник и Руське. Але и тота была пошкоджена в бойовых зражѣнях року 1944. Понеже Великы Поляны зостали единым русинскым селом, котре по заказѣ грекокатолицкым вѣры (1950) не перешло на православие, не была им дозволена ани оправа новой церкви. Тото зробили аж по року 1968, коли заказ грекокатолицкой вѣры быв одкликаный. Наконець при збуряню села з поводу выставбы водного дѣла Старина нова церковь была подминована и зликвидована выбухом. Року 1930 село мало найвеце обыватели — 791.

## Днешность
Территория заниклого села днесь входить до ареалу Народного парку Полонины. З бывшого села заховав ся цынтарь и една хыжа. Заховали ся и розвалины старой церкви св. Михаила Архангела з року 1784, котра была розбита канонами в току войны в 1915 року. Пониже села, недалеко вступной таблици, при Луковом потоку заховав ся придорожный крест з року 1853. На мѣстѣ збуряной новой церкви выставлена деревяна капличка.

На военском цынтарю Велька Поляна І. — Ротунда похованы 340 воякы. Ту з камени, походячых з розвалин спомянутой церкви, котра находить ся в сосѣдствѣ, волонтеры выставили помяник падлым вояком Ротунда. 
Военскый цынтарь Велька Поляна ІІ. — Годошик, найвысше положеный цынтарь в Словакии, находить ся на убочи верха Годошик (921 м) в надморской вышцѣ 825 м. 

Справа територии находить ся в Стащинѣ.

## Вызначны родаци
* Орест Дубай ст. (1919–2005) — народный умѣлець Чехословакии, малярь, вызначный график.
* Милан Хавтур (*1957) — епископ кошицкой грекокатолицкой епархии.

## Жерела
* Mgr. Drobňák, Martin. WW1 military cemetery: Veľká Poľana – Rotunda. // Klub vojenskej histórie Beskydy (www.kvhbeskydy.sk)
* Miro Buraľ. Sakrálne pamiatky sninského regiónu (Veľká Poľana 2.časť)
* Великы Поляны, заникле село (''слов.'')

## Одказы
* Великы Поляны, туристична мапа
* Великы Поляны, туристика и спорты
* Мартин Дробняк. Военскый цынтарь Велька Поляна — Ротунда (англ.) 

## Референции

Катеґорія:Заниклы села Словеньска
Буковскы Верхы

**Буковскы Верхы** (, , ), часть восточных Карпат, положена на сѣверовостоку Земплина. З польского и украинского боку горске пасмо несе назву Бещады, а в ширшом поглядѣ Восточны Бескиды. 

## Полога и назва
Пасмо Буковскы Верхы зачинать ся на сѣверозападѣ од верха Чернины https://mapy.hiking.sk/?y=49.1531&x=22.224611 в резерватѣ Удава, котрый е крайнов западнов частьов Народного парка Полонины, и тягне ся до крайной сѣверовосточной точкы  Кременець https://mapy.hiking.sk/?y=49.088631&x=22.567739  на границѣ з Польщов и Украинов. Тот сѣверный гребѣнь чинить вододѣл межи поводями Лаборця –Уга и Сяна и е зачатком восточных Карпат. Буковскы Верхы суть частьов Народного парка Полонины, котрый цѣлком належить ку поводю Лаборця –Уга. Найвысша точка — Кременець, 1221 метр.

Южна границя Буковскых Верхов тягне ся примѣрно по линии Старина — Тополя — Руськый Поток — Збой, одповѣдно ту суть верхы Гайдошик (921) 3 км на сѣвер од Тополѣ, Вышна Брацканя (911 м) над Руськым Потоком, Стѣнска (1093 м) 2 км од Збоя на граници з Украинов

Назва пасма очевидно походить од того, же горы ту суть звекша (майже на 80 %) покрыты буковыми лѣсами. В Буковскых Верхах находить ся найвосточнѣйшый населенный пункт Словакии — Новоселиця, ту найменша густота обывательства и найвекша в Словакии концентрация пралѣсов.

## Туристика
Область Буковскых Верхов идеална про пѣшу туристику и циклотуристику. Найпопуларнѣйша пѣша траса веде по главному вододѣлному гребеню.
Од року 2008 на горѣ Кременець,  де ся сходять готарѣ историчных карпаторуськых регионов Пряшовской Руси, Лемковины и Подкарпатской Руси влѣтѣ в наперед оглашеный день стрѣчають ся молодежны русинскы делегации туристов зо Словакии, Польщи и Украины. Тым манифестують едноту свого народа и надѣю на сполочну геополитичну будучность. Русины з Украины указують на факт, же Украина хоче быти членом Европской унии, де Русины суть узнаны як самостатна народность. 

## Жительство
До XIII. вѣка тота территория была незаселена. В XIV.–XVI. вѣках появила ся найвекша часть сел. Обывательство Буковскых Верхов творять переважно Русины грекокатолицкого и православного вѣросповѣданя, котры бесѣдують у-диалектом («пуйдякы»), подобным  до диалекта Ужанской долины.

## Вызначности до навщѣвы
* Деревяны русинскы церквы
* Русинскы фолклорны фестивалы 
* Водне дѣло Старина
* Пралѣс Стужиця

## Жерела и одказы
* Сілвія Лисінова. Русиньска молодеж з трьох штатів вєдно на горі Кременець. InfoРУСИН 2008, число 12 13, сс. 1 2.
* Karpatská cyklistická cesta na Slovensku (фотогалерия)
* НП Полонины, официална сторона
* Деревяны церкви словацкых Карпат

## Референции

Катеґорія:Верхы и горскы пасма
Катеґорія:Верхы и горскы пасма Словеньска
Стог (1653 м)

**Стог (1653 м)** — верх в Восточных Карпатах на стыку трьох горскых пасем: Чорногора, Гуцулскы Алпы и Чивчин. Вышка над морьом — 1653 м. 

## Полога
Верх находить ся на межи Закарпатской тай Ивано-Франковской области, на граници Украины з Румыниев. До Другой свѣтовой войны на верху Стог сходили ся границѣ Польщи, Румынии и Чехословакии. Верх лежить в пасмѣ Мармарошскы Верхы и е частьов Гуцулскых Алп, што тягнуть ся одты поздовж румынской границѣ на запад. Векша часть того пасма въедно з найвысшов точков находить ся в Румынии (Munții Maramureșului). На сѣверозападной убочи Стога выкырлюе поток Стоговець, котрый, зливаючи ся з потоком Балзатул, выбиваючым сѣвернѣйше спод Мармарошского гребѣня, давать зачаток рѣчкы Бѣла Тиса. Тоты водотокы суть сѣвернов границьов пасма Мармарошскы Верхы.

## Ростинность
Вершок горы положистый, порослый травов и крячковатыма поростами, Дагде суть плохы криволѣся и ядловця сибирского (Juniperus sibirica Burgsd.). Дакотры виды — рододендрон восточнокарпатскый Rhododendron myrtifolium Schott et Kotschy, сон бѣлый Pulsatilla scherfelii (Ullep.) Skalický 
(P. alba auct. non Rchb.) — записаны до Червеной книгы Украины.

## Околиця и приступ
На cѣвер од Стога бѣгне гребѣнь з верхами Щавник (1378 м) и Выход (1471 м), через тоты мож выйти на верх Чорна Гора (2021 м). На юговостоку од Стога простерло ся  пасмо Чивчинскы горы, на запад — вздовж границѣ Гуцулскы Алпы (Раховскы горы, Мармарошскы Верхы). Понеже ту е пригранична зона Украины, туристы потребують мати урядный дозвол од пограничной службы.

Найблизшый приступ: Рахово, Дѣлове (Требушаны).

## Жерела
* Географическая энциклопедия Украины: в 3-х томах / Редколлегия: А. М. Маринич (отв. ред.) и др. — М. 1989.
* Дідух Я.П. (ред.) Червона книга України. Рослинний світ. Київ, Видавництво «Глобалконсалтинг»,2009.
* Черепанин Р.М. Аркто-альпійські види рослин Українських Карпат. Прикарпатський національний університет імені Василя Стефаника.  Івано-Франківськ, 2017. 

## Одказы
*Як достати дозвол на приступ в Мармарошскы горы

## Фотогалерия
*Конѣ на Мармарошском гребени (By Sergii Gulenok)
* Рододендрон в пасмѣ Мармарошскы Верхы (Од Максима Бальбуха)

## Референции

Катеґорія:Верхы и горскы пасма
Катеґорія:Верхы и горскы пасма Украины
Катеґорія:Верхы и горскы пасма Закарпатской области
Катеґорія:Верхы и горскы пасма Румынии
Мармарошскы Верхы

**Мармарошскы Верхы** (, ) — горске пасмо у Восточных Карпатах. Вѣк-гор — архей.

## Полога
Векша часть того пасма простерать ся на территории Румынии. В границях Украины, до Ивано-Франковской и Закарпатской области) высягають его сѣверны и сѣверовосточны окраи, Раховскы Верхы (або Гуцулскы Алпы) и Чивчинскы Верхы. До рока 1944 Раховскыма Верхами закончовала ся границя Румынии з Чехословакиев, а Чивчинскыма Верхами — з Польщов, а на верху Стог (1653 м) стыкали ся три границѣ. Границю пасма творять рѣкы Бѣла Тиса з сѣверной стороны, и Вишеу з южной. 

## Призначности
Раховскы и Чивчинскы Верхы — еден из найменше доступных горскых районов Украины. Про доступ до тутешной приграничной зоны Украины, туристы потребують мати урядный дозвол од пограничной службы. Часть пасма Раховскы Верхы окрем того належить до природной резервации Карпатскый биосферный заповѣдник. На румынском боцѣ цѣла розлога Мармарошскых Верхов выголошена за Народный природный парк Мармарошскы Верхы. 

Мармарошскы Верхы нетипичны про Карпаты. Суть они барз давны, сформовали ся в первогорной добѣ. Складены суть з метаморфозованых кришталичных усадженин: лупков, гнайсов и др. Верхы ту суть высокы, з прикрыма убочами и глубокыма узкыма долинами, напоминають алпскы ландшафты.

## Главнѣйшы вершкы
### В Румынии

### В Украинѣ

## Жерела и одказы
*Маринич О. М. (відп. ред.) та ін. Географічна енциклопедія України. К., 1989.
*Як достати дозвол на приступ в Мармарошскы горы

## Референции

Катеґорія:Верхы и горскы пасма
Катеґорія:Верхы и горскы пасма Украины
Катеґорія:Верхы и горскы пасма Закарпатской области
Лупок

**Лупок** — горнина, котра в резултатѣ метаморфичных процессов под тискненьом и высшыма теплотами достала параллелну слоисту структуру. 

## Властности
Про такы горнины характерна их лупковатость, способность розлупльовати ся на окремы слои. Понятя лупка носить зберный характер и может указовати на зовсѣм розличны з оглядом на зложѣня складчаты горнины. Обычайно переважать в лупку еден складник, котрый тому конкретному роду вызначать его властности.

## Одказы
*Лупкы в БСЕ (русс.)

Катеґорія:Метаморфичны горнины
Гнайс

**Гнайс** (нѣм. *Gneis*) — горнина з лупковатов текстуров, утворена при метаморфичных процессах, зложена з кварца, полевого шпата и плагиоклаза, подля зложѣня близка до гранита.

## Властности
* Густота: 2,65-2,87 г/цм3.
* Офарблѣня: сѣре, сѣро-бѣле, буре, барнасте, ружове, червене.
* Текстура: пасмовата, лупковата.

## Вѣк и росширѣня
Велми роширена горнина в найдавнѣйшых участках земной коры. Гнайсы — найдавнѣйшы горнины на Землѣ. Подля цирконов, котры в них находят ся, можеме гадати о вѣкови планеты. Найдавнѣйшый циркон объявленый в гнайсах Джек-Хиллз в Австралии и мать вѣк 4,4 млрд. рокы. Иншы виды гнайсов сформовали ся в архейской добѣ.

## Придатность
Прыдатны на выроблѣня шутру, ходниковых плит, як обкладовый камѣнь. Односить ся до горнин посередной одолности.

## Жерела
* Поленов Б. К. Гнейс // Энциклопедический словарь Брокгауза и Ефрона. СПб., 1890—1907.

## Одказы
* Гнейс в енциклопедии Кристаллов.net (русс.)

Катеґорія:Метаморфичны горнины
Метаморфизм

**Метаморфизм**  — комплекс  перемѣн, котры зазнавають горнины  под вплывом хемичных, физичных и механичных процессов, настаючых по утворѣню горнины и обычайно охабляючых на ней нательо глубокы слѣды, же фактично вытворить ся нова горнина, закладно одлична од зачаточной.  Главны факторы метаморфизма суть теплота, тиск и флуиды (леткы компоненты, пара и газы).

Метаморфизм одбывать ся при змѣнѣ температур в россягу  и тиску в россягу .

## История термина
По первый раз термин был поужитый Лайеллом (Lyell) р. 1825 ку кришталличным лупкам в гипотезѣ, же они суть найдавнѣйшы усѣдковы горнины, метаморфозованы внуторнов теплотов земной кулѣ, дѣявшой на них зосподу.  

## Примѣры метаморфизма
Переход вапняника в доломит або мрамор, перидотита в серпентинит  суть примѣры метаморфизма. Тоты горнины, на котрых явно видко метаморфизм, означали и дале означають назвов метаморфичных. Особенно хоснують тото означѣня ку архейскым кришталичным лупкам и другым горнинам, в котрых тяжко або неможно вызнати зачаточный субстрат.

## Неметаморфичны геологичны процессы
Под понятя метаморфизма подля означѣня не приходять такы часточны, незначны перемѣны, котры не однимають горнинѣ ей зачаточный габитус и назву. Напримѣр: процессы звѣтрѣня, докончуючы ся под  дѣев атмосферы и воды и ведучы в напрям девастации, дезагрегации горнины през реакции оксидации, гидратации, утворѣня карбонатох 

## Жерела и одказы
*  **Білецький В. С.** (ред.) Мала гірнича енциклопедія. В 3 т. — Донецьк : Схід. видав. дім, 2013. Том 2.  
* **Левинсон-Лессинг Ф.** Метаморфизм. // Энциклопедический словарь Брокгауза и Ефрона. СПб., 1890—1907. <small>''Доступно онлайн''</small>
* Метаморфизм. //'''Энциклопедия ''Кристаллов.net''''' (русс.)

## Референции

Катеґорія:Метаморфизм
Лаура Алонсо Падін

**Лаура Алонсо Падін** (; * 2. януар 1976 Іспанія)&nbsp;— іспанська співачка (сопрано).

Катеґорія:Співаци
Катеґорія:Іспанія
Катеґорія:Сопрано
Катеґорія:Опера
Чорногора

**Чорногора**  — понад 30 км довге горске пасмо у Восточных Карпатах, в котром находять ся верхы, сягаючѣ вышков над 2000 м.  Найвеце популарный объект туристикы в украинской части Карпат. Назва гребеня веде ся од давной назвы верха Чорна Гора  (2021 м), котрый теперь найчастѣйше познавають яко Поп Иван. Вѣк гор — архей.

## Полога
Гребень Чорногора вцѣлови простерать ся на территории Украины  и творить природну границю Ивано-Франковской и Закарпатской области, а тыж и вододѣл межи Тисов и Прутом . До рока 1944 тым гребенем бѣгла границя Мадярщины, в роках 1919–1939 Чехословакии з Польщов, в роках 1939–1944 з СССР. Главный гребень тягне ся примѣрно од сѣверозапада на юговосток, але мать и силны бочны западны и слабшы восточны выбѣжкы. На западных выбѣжках тыж находять ся верхы-двохтысячникы. Орографично Чорногора зачне ся од Говерлы и тягне ся до Стога. 

## Призначности

Гребень Чорногора — доступный  туристичный объект,  але взимѣ и в часѣ лѣтных бурь смертелно небеспечный. Подля карпатскых захранных служеб «в Чорногору взимѣ ходять три категории людей: алпинисты, захранцѣ и ... самогубцѣ». Цѣлый район належить до природной резервации Карпатскый биосферный заповѣдник. 
Геологично складать ся переважно з флишу, дагде  суть выходы вулканичных горнин. Убочи глубоко порѣзаны, у горѣшной части алпского ландшафта з ледняковыми формами: карами, трогами, сутями нерѣдко цирками, в котрых вытворюють ся озерця. Пониже границь лѣса покрыты буковыми и шпильковыма поростами, повысше — полонинами. Геологично Чорногора зачинать ся од Говерлы и закончуе ся Васкулом (1730 м).

## Главнѣйшы вершкы (над 2000 м)

## Жерела и одказы
* Голубец М.А., Гаврусевич А.Н., Загайкевич И.К. и др. Украинские Карпаты. Природа. К.,Наукова думка, 1988.
*Василь Кобилюк. Двобій з зимовою Чорногорою закінчився трагічно (укр.)
* Василь Кобилюк. Застереження на літній період (укр.)
*Маринич О. М. (відп. ред.) та ін. Географічна енциклопедія України. К., 1989.

## Референции

Катеґорія:Верхы и горскы пасма
Катеґорія:Верхы и горскы пасма Украины
Катеґорія:Верхы и горскы пасма Закарпатской области
Говерла

**Говерла** — навысша точка гребеня Чорногора, а з тым и найвысшый верх Украины з надморсков вышков 2061 м. 

## Полога и околиця
Говерла находить ся на областной граници Закарпатской и Ивано-Франковской. На юговосточной убочи Говерлы во вышцѣ около 1700 м мае выток рѣка Прут. Пониже 1500 м гора окружена смерековыма, а еще ниже буковыма лѣсами. Вершок мать прикры схылы и взимѣ лавиноопасный, найменшу опасность представлять взимѣ выступ од западу. Снѣг на вершку лежить од септембра по май.  На восточной убочи в надморской вышцѣ 1500 м на рѣцѣ Прут мож видѣти красный водопад. Цѣла околиця Говерлы належить до категории природной храненой территории.

## История
До року 1919 на верху и дале по гребеню Чорногора тягла ся границя Мадярщины и Польщи, в роках 1918–1938 границя Чехословакии и Польщи, в роках 1939–1944 границя Мадярщины и СССР. Стары граничны знакы мож еще видѣти и доднесь.

## Туристика
Говерла — жаданый объект туристикы. Перва значкована траса на Говерлу появила ся року 1880. Туристична хата Заросляк выставлена уже року 1881. Найлегше выйти на Говерлу од базы Заросляк (доѣзд з Ворохты, 20 км), одкаль веде синя значкована траса, час выступу — 2–3 годины. Траса веде через хранену территорию: Карпатскый народный природный парк. Другым популарным выходиском е Лазещина зо западной стороны, одкаль ся тыж иде через хранену территорию : Карпатскый биосферный заповѣдник. До хаты Козьмещик веде зелена значка, дале — жовта, час выступу — 5–6 годин. 

Од часу президентства В. Ющенка не смотрячи на статус храненой территории активно розвивать ся громадна политизована туристика на Говерлу. Одповѣдьов на то в октобрѣ 2007 политичны оппоненты здевастовали патриотичны символы, установлены на вершку.

## Жерела и одказы
*Маринич О. М. (відп. ред.) та ін. Географічна енциклопедія України. К., 1989.
* ''Душа Карпат''&nbsp;— Говерла (чеш.) 
*  Чому похід на Говерлу&nbsp;— не найкраща ідея? (укр.)

## Референции

Катеґорія:Верхы и горскы пасма
Катеґорія:Верхы и горскы пасма Украины
Катеґорія:Верхы и горскы пасма Закарпатской области
Бастіян Швайнштайґер

**Ба́стіян Шва́йнштайґер** (нім. Bastian Schweinsteiger, ур. 1. авґуста 1984, Кольбермор, Німеччина)&nbsp;—вызначный німецькый фотбалíста в «Манчестер Юнайтед». В року 2008 пролонґовав договор із Байерном Мніхов до 30. юна 2012. Во Майстровстві світу 2006 забив два ґолы.

## Одказы
* Особна сторінка

## Референції


Катеґорія:Німецькы фотбалісти
Катеґорія:Персоналии 21. стороча
Петрос Родненскый

**Петрос Родненскый** (*рум.* Pietrosul Rodnei, *мад.* Nagy-Pietrosz) — найвысшый верх горского пасма Родна (*рум.* Munții Rodnei), а так и найвысша точка цѣлых Восточных Карпат. Вышка 2303 м. 

## Полога
Верх Петрос Родненскый находить ся в сѣверозападной части горского пасма Родна.  Пасмо Родна лежить на юг за пасмом Мармарошскы Верхы, и оддѣлять их рѣка Вишеу. Е то в Румынии, в жупѣ (жудець) Марамуреш, 7 км на юг од мѣстечка Борша. 

## Природа в околици
Околиця верха Петрос Родненскый уж од року 1932 выголошена за хранену территорию з плохов 183 га. Хранена территория зачинать ся од вышкы 740 м, од нижной границѣ лѣса, в  днешности росширена до 3300 га, а од року 1979 зарегистрована в UNESCO яко биосферный резерват межинародного значѣня (Reservaţia Pietrosul Rodnei). Од вышкы 1600 м зачинать ся карликова сосна (Pinus montana), сибирскый ядловець  (Juniperus sibirica)  и реликт ледняковой добы сосна кедрова (Pinus cembra) . Тоты виды суть и в украинской части Восточных Карпат. Ту мож видѣти и карпатскы камзикы, або серны (Rupicapra rupicapra carpatica) .

## История
В роках 1940–1944 на территория днешной жупы Марамуреш, котра до Первой свѣтовой войны належала до историчного Мадярского Кральовства, проводила ся мадяризация топографичных назв. Понеже верх Петрос быв тогды найвысшов точков Мадярщины, дали му назву Верх Горти (Horthy-csúcs).  По року 1945 была му вернута стара назва.

Первый выступ, в августѣ 1796, задокументовав вызначный мадярскый ботаник Пал Китайбел, котрый быв тогды з експедициев в Марамороши (Pál Kitaibel, Ádám Waldstein и János Schütz з мѣстныма провадарями). В току той експедиции одкрыв два непознаты дотогды ботаничны виды.

## Туристика
Найблизшый приступ од  купельового мѣстечка Борша  и села Мойсей. Найлегшый выступ, значеный синьов смугов по бѣлому, веде из Боршѣ, од улицѣ Аврама Янку до метеостации (2-3 год.) Метеостация положена во вышцѣ 1760 м в едном из трех ледняковых цирков, котры суть на сѣверной сторонѣ верха. При метеостации закончить ся и возова дорога. З южной стороны метеостации, при поточку Петроаза вызначене мѣсто про шатры, де дозволено спочивати и ночовати. Одты  до вершка еще 2-3 год. пѣшого хода. Пѣшник приведе дале ку озеру Йезер (рум. Iezer), з котрого зачинать ся спомянутый поточок. Озеро вытворило ся в далшом  ледняковом цирку. Назва озера свѣдчить, же первотно тот край быв заселеный славянами. При озерѣ суть два памятникы жертвам лавин. Од озера зачне ся прикрый выступ на сѣдло, де пѣшник роздвоить ся и западный напрям приведе на вершок Петроса (южный веде на далшый двохтысячник Велика Бугеска).

## Жерела и одказы
* Kitájbel Pál. // Révai Nagy Lexikona, 11. kötet.
* Дідух Я.П. (ред.) Червона книга України. Рослинний світ. Київ, Видавництво «Глобалконсалтинг», 2009.
* Петрос Родненскый на  peakbagger.com
* Петрос Родненскый на  summitpost.org

## Референции

*Тота статья часточно перебрана з мадярской Википедии.*
Катеґорія:Верхы и горскы пасма
Катеґорія:Верхы и горскы пасма Румынии
Долиняне

**Долиняне** — найвекша етнографична група карпатскых Русинох, найдавнѣйше осаджена в южном подножу Карпат и выразнѣ иншака в поровнаню зоз сосѣдныма групами (Гуцулами, Бойками, Лемками), в украинской и российской историо- и етнографии поважована за Украинцьох..

## Назва

Назва *долиняне*, або *долешане*,  *síklakók обывателе низины*,  *Doľňane* ясно указуе на долину. Звыразнено выступать то в антонимичной парѣ  *Doľňane a Verchovynci*,  або *síklakók és hegylakók долиняне и верховинцѣ*.

Назва *Долиняне* ся в российской и украинской историографии и етнографии до самого послѣдного часу не поуживала: з идеологичных мотивох была выгодна и утримована тричленна схема *Лемкы – Бойкы – Гуцулы*, котра одповѣдать реалиям на сѣверной сторонѣ Карпат и мовчано сугеруе, же на южной сторонѣ не екзистуе нич инше лем продовжѣня того.

## История

Долиняне суть основны носителѣ русинской самобытности. Тота часть русинского обывательства уже в IX. – X. сторочах через географичны и политичны условия была одокремлена од восточнославянского масива и прилучена ку односинам и културным вплывам Дунайского базена, а од конця XI. стороча их територия была интегралнов частьов Мадярского кральовства. Иншакы историко-културны процесы стали ся важным фактором етно-културного вывою долинян: они набыли вецей сполочного в културѣ, историчных скушеностях, нормах справованя, родинном и газдовском животѣ зоз сосѣдныма народами, з котрыма жили в едной державѣ, неж з языково суродныма восточныма славянами. В добѣ народностной оброды народох Середньой Европы в XIX. сторочу якраз меджи долинянами взникло и розмогло ся усвѣдомлѣня окремой русинской идентичности, котре политично достало форму жаданя автономии. 

Подля Ш.&nbsp;Бонкала, долиняне, окрем на цѣлы стороча скоршого часу осаджѣня в Подкарпатю, одличують ся од сосѣдных русинскых груп тыж похождѣньом: языковы особитости указують, же их корѣня  найвѣроятнѣйше в Подолю и волынском Полѣсю. Иншый быв и путь их прихода на Подкарпатя: аж до XVIII. стороча церковно были звязаны з Молдавиов, што нияк иншак не мож объяснити, лем так, же од тых сторон приходили. Верховинскы же групы доставали своих попох од Галича и одты ай переходили до Подкарпатя. Границя меджи нима иде примѣрно за линиов Луг, Воловое, Березникы, Перечин, Гуменне.

## Днешность
Долиняне не суть цѣлком гомогенна група: найвыразнѣйшы роздѣлы указують ся у долинян бывшой жупы Мараморош (на восток од Хуста) — в архитектурѣ, организации двора, ноши, орнаментах, музичном фолклорѣ, кухни — суть то вплывы румынскы и балканскы. Долиняне на запад од Хуста во своей културѣ достали силны вплывы мадярскы, а в долинѣ Уга и восточной Словакии — словацкы.
 
## Жерела и одказы
* **Bonkáló Sándor**: A síklakók (dolisnyánok) //Bonkáló Sándor: A rutének (ruszinok) — Bp.: Franklin társujlat kiadása, 1940  Сс.&nbsp;70–74.
* **Magocsi, Paul Robert**. Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016.   Str.&nbsp;25.
* **Поп, Иван**: Долиняне. // Иван Поп: Энциклопедия Подкарпатской Руси. — Ужгород: Изд-во В.Падяка, 2001. — 431 с.   Cc.&nbsp;161–163.
* 

## Референции

Катеґорія:Етнічны ґрупы
КПЗУ

**КПЗУ** може означати:
* Комунистична партия Закарпатской Украины
* Комунистична партия Западной Украины